**SV vil bruke koronakrisen til grønn omstilling**

**Når vi først skal bruke penger på krisepakker, hvorfor bruker vi ikke anledningen til å komme i gang med det grønne skiftet?**

Det var ikke Norge som fant opp krisepakker da koronaen smalt. Krisepakker innføres verden over, for å redde arbeidsplasser og næringsliv gjennom pandemien. Det er snakk om 87 000 milliarder norske kroner – nærmere ni oljefond. Tall som er så store at det er vanskelig å fatte dem. Ifølge en ny FN-rapport er det også en tydelig grønn retning på krisepakkene. Landene møter altså krisen både med redningspakker og med fremtidssatsinger. For eksempel har EU [øremerket 37 prosent av krisepengene til grønne formål](https://energiogklima.no/nyhet/enorme-belop-i-vente-hvor-gronne-blir-eus-koronamilliarder/). I tillegg har EU stilt krav om at ingen prosjekter som har «vesentlig skade på klima og miljø» skal få finansiering. Frankrike har [øremerket 30](https://www.bbc.com/news/business-54009642) prosent og [Tyskland](https://www.weforum.org/agenda/2020/07/germany-green-recovery-billions-sustainable-investments/) 33 prosent til grønn omstilling.

Så var det Norge, da. Svaret her er to prosent. Fire av 196 milliarder kroner. Legger vi inn oljeskattepakken som regjeringen, Ap, Sp og FrP banket gjennom før sommeren, er vi nede i 1,29 prosent. Mens resten av verden bruker krisen på å bygge nye næringer og grønn energi er Norge altså hjelpeløst grå og konservativ i valg av støtteordninger. Konsekvensene for norsk næringsliv kan bli svært alvorlige når vi så til de grader akterutseiles.

SV har lagt fram en plan for å kutte klimautslipp, bygge opp nye næringer, sikre arbeidsplasser og dele godene for å få ned de økonomiske forskjellene. SVs plan for rettferdig omstilling av Norge er en del av en global bevegelse på venstresiden som jobber for et rettferdig grønt skifte – A Green New Deal.

Det er bare gjennom å ta klimautfordringene på alvor, gjennom å innføre nye, grønne oppgaver til industrien, arbeidslivet og næringslivet vårt at vi kan ruste Norge for fremtiden. Hvis vi venter og venter og venter, tillater vi oss å være altfor oljeavhengige og legger isteden grunnlaget for arbeidsløshet og industridød.

Både utslippene og forskjellene skal ned. Derfor skal vi innføre en grønn folkebonus sånn at folk med lave inntekter får de pengene de må betale i økte klimaavgifter tilbake. Vi skal stille miljøkrav som både kutter utslipp og skaper og bevarer arbeidsplasser. Vi må realisere det fantastiske potensialet vi har i Norge innenfor batteri-industri, havvind, grønn skipsfart, biohydrogen, karbonfangst og -lagring.

Vi må kutte nok utslipp i Norge slik at vi i 2025 er i rute til å nå de norske klimamålene for 2030. Med SVs plan for omstilling kommer vi dit. Landet vårt er bygget på rikdom fra hav og jord, fjell og fjord. Sikrer vi en bærekraftig forvaltning og felles eierskap, kan naturen fortsette å gi oss mat, arbeidsplasser og gode opplevelser i uoverskuelig framtid. Det er nå vi har muligheten.

**NN**

**Stortingskandidat for NN**